নিউটাউনের দুর্গা অঙ্গন ঠেকাতে আদালতে যাওয়ার হুঁশিয়ারি সিপিএমের

কলকাতা: নিউটাউনে (Newtown) প্রস্তাবিত ‘দুর্গা অঙ্গন’ (Durga Angan) নির্মাণকে কেন্দ্র করে রাজনৈতিক চাপানউতোর তীব্র হচ্ছে। জমি ‘বেআইনি’ভাবে অধিগ্রহণ করা হয়েছে, এই অভিযোগ তুলে দুর্গা অঙ্গন প্রকল্পের বিরুদ্ধে আদালতের দ্বারস্থ হওয়ার হুঁশিয়ারি দিল সিপিএম (CPIM)। বুধবার নিউটাউনে সাংবাদিক বৈঠক করে এই ঘোষণা করেন রাজ্যের প্রাক্তন আবাসন মন্ত্রী তথা সিপিএম নেতা গৌতম দেব (Gautham Dev)।

চলতি সপ্তাহে নিউটাউনের অ্যাকশন এরিয়া–১-এ নিউটাউন বাস স্ট্যান্ডের উল্টো দিকে প্রস্তাবিত ‘দুর্গা অঙ্গন’ নির্মাণ প্রকল্পের শিলান্যাস করেন মুখ্যমন্ত্রী মমতা বন্দ্যোপাধ্যায়। ইউনেসকো স্বীকৃত বাংলার দুর্গাপুজোর ঐতিহ্য সংরক্ষণের লক্ষ্যেই এই প্রকল্প বলে জানিয়েছেন মুখ্যমন্ত্রী। তবে সেই উদ্যোগের বিরোধিতায় সরব হয়েছে সিপিএম।

আরও পড়ুন: স্বাভাবিকের ৫.৩ ডিগ্রি নীচে কলকাতার তাপমাত্রা, কনকনে শীত আর কতদিন?

গৌতম দেবের অভিযোগ, নিউটাউন একটি পরিকল্পিত শহর, যার পরিচালনার দায়িত্বে রয়েছে হিডকো। তাঁর দাবি, হিডকোর নীতিতে কোথাও সরকারিভাবে মন্দির বা মসজিদ নির্মাণের কথা উল্লেখ নেই।
তিনি বলেন, “নিউটাউন শহর গড়ে তোলার মূল উদ্দেশ্য ছিল স্কুল, কলেজ, হাসপাতাল ও শিক্ষা প্রতিষ্ঠান তৈরি করা। সেই নীতিকে উপেক্ষা করেই ১৭ একরের বেশি জমিতে দুর্গা অঙ্গন নির্মাণ করা হচ্ছে, যা পরিকল্পনার সম্পূর্ণ বিরোধী।”

সিপিএম নেতার আরও দাবি, প্রস্তাবিত দুর্গা অঙ্গনের জমিতে আগে ডালহৌসি এলাকার অফিসপাড়া গড়ে তোলার পরিকল্পনা ছিল। তাঁর বক্তব্য অনুযায়ী, বর্তমানে প্রায় ১৫০ কোটি টাকা মূল্যের ওই জমিতে ‘দুর্গা অঙ্গন’ প্রকল্প বাস্তবায়নের উদ্যোগ নেওয়া হয়েছে।

গৌতম দেব বলেন, “নিউটাউনে যদি মন্দির বা মসজিদ তৈরি করতেই হয়, তা হলে বাগজোলা খালপাড়ের জমিতে করা হোক। এই নির্মাণের বিরুদ্ধে আমাদের আইনি লড়াই চলবে।” নিউটাউনের দুর্গা অঙ্গন প্রকল্প ঘিরে সিপিএমের এই অবস্থান রাজনৈতিক মহলে নতুন করে বিতর্ক উসকে দিয়েছে।